CELEX: 
Language: lt
Date: 2017-09-29 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomas Europos Parlamento ir Tarybos reglamentas (ES) 2016/1011 patikslinant, kaip turi būti taikomi 20 straipsnio 1 dalies c punkto iii papunktyje nurodyti kriterijai, pagal kuriuos įvertinama, ar tam tikri įvykiai turėtų didelį neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus (Lyginamųjų indeksų reglamentu), nustatyta bendra sistema, kuria užtikrinamas su finansinėmis priemonėmis, finansinėmis sutartimis ar investiciniais fondais Europos Sąjungoje susietų lyginamųjų indeksų tikslumas ir teisingumas. Taip juo siekiama padėti gerinti vidaus rinkos veikimą kartu užtikrinant aukšto lygio vartotojų ir investuotojų apsaugą.
            
            
               Šis deleguotasis reglamentas grindžiamas Lyginamųjų indeksų reglamente numatytu pasirenkamuoju įgaliojimų suteikimu. Subsidiarumo klausimas buvo įtrauktas į Lyginamųjų indeksų reglamento poveikio vertinimą.
            
            
               2.KONSULTACIJOS PRIEŠ PRIIMANT AKTĄ
            
            
               Komisija įgaliojo Europos vertybinių popierių ir rinkų instituciją (ESMA) pateikti techninių rekomendacijų dėl galimų Lyginamųjų indeksų reglamentui skirtų deleguotųjų aktų. 2016 m. lapkričio 10 d. ESMA pateikė rekomendacijas Komisijai. Rengdama technines rekomendacijas ESMA surengė dvejas viešas konsultacijas: vienas 2016 m. vasario–kovo mėn. (paskelbtas 51 atsakymas
                  1
               ), o kitas 2016 m. birželio mėn. (paskelbti 33 atsakymai
                  2
               ). 2016 m. vasario 29 d. ji taip pat surengė viešą posėdį. Komisija dalyvavo rekomendacijas rengiančios ESMA darbo grupės posėdžiuose ir viešame posėdyje ir rengdama deleguotojo reglamento projektą atsižvelgė į per konsultacijas gautus atsakymus. 
            
            
               ESMA konsultacijų dėl techninių rekomendacijų projekto respondentai apskritai palaikė ESMA metodą. Pagal šį metodą sudaromas nebaigtinis kriterijų sąrašas, kuriuo atskirais atvejais turėtų vadovautis kompetentingos institucijos. Respondentai nemanė, kad šiame deleguotajame reglamente pateiktus kriterijus būtina papildyti. Galutinėse techninėse rekomendacijose atsižvelgta į kai kuriuos detalesnius jų pasiūlymus; kitos pastabos pateiktos ne dėl rekomendacijų detalių, bet dėl kitų klausimų. 
            
            
               Vienas respondentas nurodė, kad finansinių priemonių, finansinių sutarčių ir investicinių fondų, susietų su lyginamuoju indeksu, vertė valstybėje narėje gali pernelyg padidėti dėl to, kad esama didelių depozitoriumų. Tai paaiškinta šio deleguotojo reglamento vienoje iš konstatuojamųjų dalių. Deleguotajame reglamente atsižvelgta ir į pastabą dėl galimybės pakeisti lyginamąjį indeksą kitu, kai yra sprendžiama, ar jis galėtų būti ypatingos svarbos. Tačiau pakaitalų nebuvimas jau yra vienas iš privalomų kriterijų, nustatytas Lyginamųjų indeksų reglamento 20 straipsnio 1 dalies c punkto ii papunktyje. 
            
            
               ESMA konkrečiai klausė, ar sąvoka „didelė dalis“, vartojama keliuose jos siūlomų kriterijų, turėtų būti toliau plėtojama nustatant procentinius dydžius ar verčių intervalus. Respondentų nuomonės šiuo klausimu išsiskyrė. Vieni norėtų, kad ESMA toliau plėtotų sąvoką, o kiti sutinka su ESMA, kad tai būtų labai sunku, ir pažymėjo, kad nustačius tokias kiekybines ribas, jas gali tekti dažnai tikslinti pagal rinkų ir ekonominius pokyčius valstybėse narėse. Vertinant kiekybinių ribų privalumus ir trūkumus atrodo, kad jų nereikėtų apibrėžti deleguotajame reglamente, nes teisės aktas nebūtų pakankamai lankstus, kad būtų užtikrinta, kad jos būtų tikslinamos pagal rinkos ir ekonominius pokyčius ir kitus svarbius veiksnius. Tai atitinka Lyginamųjų indeksų reglamentą, kuriame paminėta galimybė naudoti kokybinių ir kiekybinių kriterijų derinį, kad kompetentingos institucijos turėtų pakankamai lankstumo nustatyti, kad lyginamieji indeksai yra ypatingos svarbos, net jeigu jie neviršija kiekybinių ribų.
            
            
               Savo ruožtu Komisija 2016 m. ir pirmą 2017 m. ketvirtį surengė dvišalius susitikimus su įvairiomis suinteresuotomis šalimis, kuriuose aptarė šio deleguotojo reglamento turinį. Ji taip pat surengė du atitinkamos ekspertų grupės posėdžius, per kuriuos deleguotąsias priemones aptarė valstybių narių finansų ministerijų ir priežiūros institucijų ekspertai, taip pat Europos Parlamento ir ESMA stebėtojai. 
            
            
               Po Komisijos tarnybų tarpusavio konsultacijų nuo 2017 m. birželio 22 d. iki liepos 20 d. visuomenės prašyta pateikti atsiliepimų apie Komisijos deleguotojo reglamento projektą. Konkrečių pastabų dėl šio deleguotojo akto negauta.
            
            
               3.DELEGUOTOJO AKTO TEISINIAI ASPEKTAI
            
            
               Šiame deleguotajame reglamente išdėstoma, kaip turi būti taikomi Lyginamųjų indeksų reglamento 20 straipsnio 1 dalies c punkto iii papunktyje nurodyti kriterijai, pagal kuriuos įvertinamas galimas lyginamojo indekso teikimo nutraukimo arba jo tapimo nepatikimu poveikis rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 09 29
            
            
               kuriuo papildomas Europos Parlamento ir Tarybos reglamentas (ES) 2016/1011 patikslinant, kaip turi būti taikomi 20 straipsnio 1 dalies c punkto iii papunktyje nurodyti kriterijai, pagal kuriuos įvertinama, ar tam tikri įvykiai turėtų didelį neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014
                  3
               , ypač į jo 20 straipsnio 6 dalies c punktą,
            
            
               kadangi:
            
            
               (1)atsižvelgiant į Reglamento (ES) 2016/1011 20 straipsnio 1 dalies c punkto iii papunktyje nustatytos kokybinės sąlygos bendrą pobūdį ir poreikį užtikrinti, kad kompetentingos institucijos tą sąlygą taikytų nuosekliai, tikslinga išdėstyti, kaip ypatingos svarbos lyginamųjų indeksų atveju i) lyginamojo indekso teikimo nutraukimas arba ii) lyginamojo indekso teikimas remiantis pradiniais duomenimis, kurie visapusiškai nebeatspindi pagrindinės rinkos arba ekonomikos realijos, arba iii) lyginamojo indekso teikimas remiantis nepatikimais pradiniais duomenimis galėtų turėti didelį neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių;
            
            
               (2)ypatingos svarbos lyginamieji indeksai dažnai naudojami ne valstybėje narėje, kurioje jie yra teikiami, bet kitose valstybėse narėse ir yra naudojami skirtingais būdais, priklausomai nuo valstybės narės, kurioje jie yra naudojami. Todėl didelis poveikis yra galimas arba vienoje ar daugiau valstybių narių, arba Sąjungos lygmeniu. Panašiai didelis neigiamas poveikis yra galimas ir tik dėl vieno ar kelių 20 straipsnio 1 dalies c punkto iii papunktyje nurodytų kriterijų. Todėl yra svarbu atlikti vertinimą ir nacionaliniu ar rinkos lygmeniu, ir Sąjungos lygmeniu;
            
            
               (3)Reglamente (ES) 2016/1011 nurodytos penkios sritys, kuriose galėtų pasireikšti didelis neigiamas poveikis. Nors rinkos vientisumas labiausiai susijęs su konkretaus finansinio produkto rinka, finansinis stabilumas yra susijęs su valstybės narės arba visos Sąjungos finansų sistema. Vartotojams poveikis daugiausia pasireiškia per finansines priemones ir investicinius fondus, įskaitant pensijų fondus, į kuriuos jie investavo, taip pat per finansines sutartis, kurias jie pasirašė, kurie yra susieti su konkrečiu ypatingos svarbos lyginamuoju indeksu. Galimas poveikis realiajai ekonomikai yra tiesiogiai susijęs su finansinių priemonių, finansinių sutarčių ir investicinių fondų, susietų su tuo lyginamuoju indeksu, verte. Galimas poveikis namų ūkių ir įmonių finansavimui veikiausiai padidėtų kartu su negrąžintų paskolų verte, palyginti su ekonomikos dydžiu. Neigiamas poveikis vartotojams ir namų ūkių ir įmonių finansavimui gali būti didesnis, jeigu bendras namų ūkių ir įmonių įsiskolinimo lygis yra aukštas,
            
            
               PRIĖMĖ ŠĮ REGLAMENTĄ:
            
            
               1 straipsnis
                  Kompetentingų institucijų atliekamas vertinimas
            
            
               1.Kompetentingos institucijos pagal 2, 3, 4, 5 ir 6 straipsniuose nurodytus kriterijus įvertina, ar yra didelis neigiamas poveikis rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių, kaip nurodyta Reglamento (ES) 2016/1011 20 straipsnio 1 dalies c punkto iii papunktyje. 
            
            
               2.Jeigu kompetentingos institucijos numato, kad toks didelis neigiamas poveikis gali pasireikšti daugiau nei vienoje valstybėje narėje, jos atlieka atskirą vertinimą kiekvienai susijusiai valstybei narei ir bendrą vertinimą visoms valstybėms narėms. 
            
            
               2 straipsnis
                  Didelis neigiamas poveikis rinkos vientisumui 
            
            
               Kompetentingos institucijos pagal toliau nurodytus kriterijus įvertina, ar yra didelis neigiamas poveikis rinkos vientisumui:
            
            
               (a)finansinių priemonių, kurios yra susietos su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, ir kuriomis yra prekiaujama atitinkamų valstybių narių prekybos vietose, vertė, išreikšta ir absoliučiais dydžiais, ir kaip santykis su finansinių priemonių, kuriomis prekiaujama tų valstybių narių prekybos vietose, bendra verte;
            
            
               (b)finansinių sutarčių, kurios yra susietos su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, atitinkamose valstybėse narėse vertė, išreikšta ir absoliučiais dydžiais, ir kaip santykis su neapmokėtų finansinių sutarčių atitinkamose valstybėse narėse bendra verte;
            
            
               (c)investicinių fondų, susietų su lyginamuoju indeksu siekiant įvertinti jų veiklos rezultatus, tiesiogiai arba netiesiogiai, kai naudojamas lyginamųjų indeksų derinys, atitinkamose valstybėse narėse vertė, išreikšta ir absoliučiais dydžiais, ir kaip santykis su investicinių fondų, kurie turi veiklos leidimą arba apie kurių prekybą pranešta tose valstybėse narėse, bendra verte;
            
            
               (d)ar lyginamasis indeksas pagal Reglamento (ES) 2016/1011 28 straipsnio 2 dalį įvardijamas kaip galimas pakaitinis lyginamasis indeksas arba jau buvo naudotas pakeisti kitiems lyginamiesiems indeksams, įtrauktiems į Reglamento (ES) 2016/1011 20 straipsnio 1 dalyje nurodytą ypatingos svarbos lyginamųjų indeksų sąrašą;
            
            
               (e)kiek tai susiję su apskaitos ar kitais reguliavimo tikslais naudojamais standartais:
            
            
               i)ar lyginamasis indeksas naudojamas kaip referencinis dydis prudencinio reguliavimo, pavyzdžiui, kapitalo, likvidumo ar sverto reikalavimų taikymo tikslais;
            
            
               ii)ar lyginamasis indeksas yra naudojamas tarptautiniuose apskaitos standartuose.
            
            
               3 straipsnis
                  Didelis neigiamas poveikis finansiniam stabilumui
            
            
               Kompetentingos institucijos pagal toliau nurodytus kriterijus įvertina, ar yra didelis neigiamas poveikis finansiniam stabilumui:
            
         
         
            
               (a)finansinių priemonių, finansinių sutarčių ir investicinių fondų, kurie yra susieti su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, atitinkamose valstybėse narėse vertė, išreikšta ir absoliučiais dydžiais, ir kaip santykis su:
            
            
               i)tų valstybių narių finansų sektoriaus visu turtu;
            
            
               ii)tų valstybių narių bankų sektoriaus visu turtu;
            
            
               (b)finansų įstaigų, pasirašiusių su lyginamuoju indeksu susietas finansines priemones, finansines sutartis ir investicinius fondus arba į juos investavusių, pažeidžiamumas.
            
            
               4 straipsnis
                  Didelis neigiamas poveikis vartotojams
            
            
               Kompetentingos institucijos pagal toliau nurodytus kriterijus įvertina, ar yra didelis neigiamas poveikis vartotojams:
            
            
               (a)kiek tai susiję su vartotojams siūlomomis finansinėmis priemonėmis ir investiciniais fondais:
            
            
               i)finansinių priemonių ir investicinių fondų, kurie yra susieti su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, ir kurie yra parduodami mažmeniniams vartotojams atitinkamose valstybėse narėse, vertė, išreikšta ir absoliučiais dydžiais, ir kaip santykis su finansinių priemonių ir investicinių fondų, kurie parduodami mažmeniniams vartotojams tose valstybėse narėse, bendra verte;
            
            
               ii)vartotojų, nusipirkusių finansinių priemonių ir investicinių fondų, kurie yra susieti su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, atitinkamose valstybėse narėse skaičiaus įvertis, išreikštas ir absoliučiais dydžiais, ir kaip santykis su tų valstybių narių bendru gyventojų skaičiumi;
            
            
               (b)kiek tai susiję su profesinių pensijų įstaigomis:
            
            
               i)su lyginamuoju indeksu susietų pensijų sistemų, kurias atitinkamose valstybėse narėse valdo profesinių pensijų įstaigos, vertė, išreikšta ir absoliučiais dydžiais, ir kaip santykis su pensijų sistemų, kurias tose valstybėse narėse valdo profesinių pensijų įstaigos, bendra verte;
            
            
               ii)vartotojų, dalyvaujančių profesinių pensijų įstaigose, atitinkamose valstybėse narėse valdančiose su lyginamuoju indeksu susietas pensijų sistemas, skaičiaus įvertis, išreikštas ir absoliučiais dydžiais, ir kaip santykis su tų valstybių narių bendru gyventojų skaičiumi;
            
            
               iii)profesinių pensijų įstaigų, kurios valdo su lyginamuoju indeksu susietas pensijų sistemas, teikiančias pensines pajamas valstybių narių piliečiams, svarbos įvertinimas;
            
            
               (c)kiek tai susiję su vartojimo kredito sutartimis:
            
            
               i)su lyginamuoju indeksu susietų vartojimo kredito sutarčių atitinkamose valstybėse narėse vertė, išreikšta ir absoliučiais dydžiais, ir kaip santykis su vartojimo kredito sutarčių tose valstybėse narėse bendra verte;
            
            
               ii)su lyginamuoju indeksu susietas vartojimo kredito sutartis pasirašiusių vartotojų atitinkamose valstybėse narėse skaičiaus įvertis, išreikštas ir absoliučiais dydžiais, ir kaip santykis su tų valstybių narių bendru gyventojų skaičiumi;
            
            
               iii)vartotojų įsiskolinimo lygis atitinkamose valstybėse narėse.
            
            
               5 straipsnis
                  Didelis neigiamas poveikis realiajai ekonomikai
            
            
               Kompetentingos institucijos įvertina, ar yra didelis neigiamas poveikis realiajai ekonomikai, atsižvelgdamos į finansinių priemonių, finansinių sutarčių ir investicinių fondų, kurie yra susieti su lyginamuoju indeksu tiesiogiai arba netiesiogiai, kai naudojamas lyginamųjų indeksų derinys, atitinkamose valstybėse narėse vertę, išreikštą ir absoliučiais dydžiais, ir kaip santykis su tų valstybių narių bendruoju nacionaliniu produktu.
            
            
               6 straipsnis
                  Didelis neigiamas poveikis namų ūkių ir įmonių finansavimui
            
         
         
            
               Kompetentingos institucijos pagal toliau nurodytus kriterijus įvertina, ar yra didelis neigiamas poveikis namų ūkių ir įmonių finansavimui vienoje ar daugiau valstybių narių:
            
            
               (a)su lyginamuoju indeksu susietų paskolų namų ūkiams ir ne finansų bendrovėms atitinkamose valstybėse narėse vertė, išreikšta ir absoliučiais dydžiais, ir kaip santykis su paskolų namų ūkiams ar ne finansų bendrovėms tose valstybėse narėse bendra verte;
            
            
               (b)su lyginamuoju indeksu susietas paskolas pasirašiusių namų ūkių atitinkamose valstybėse narėse skaičiaus įvertis, išreikštas ir absoliučiais dydžiais, ir kaip santykis su tų valstybių narių bendru namų ūkių skaičiumi;
            
            
               (c)su lyginamuoju indeksu susietas paskolas pasirašiusių ne finansų bendrovių atitinkamose valstybėse narėse skaičiaus įvertis, išreikštas ir absoliučiais dydžiais, ir kaip santykis su tų valstybių narių bendru ne finansų bendrovių skaičiumi;
            
            
               (d)namų ūkių ir įmonių įsiskolinimo lygis atitinkamose valstybėse narėse.
            
            
               7 straipsnis
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 09 29
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  OL L 171, 2016 6 29, p. 1.